CELEX: 52022PC0179
Language: ro
Date: 2022-04-13
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare și rectificare a Regulamentului (UE) nr. 508/2014 în ceea ce privește anumite măsuri specifice pentru atenuarea consecințelor agresiunii militare a Rusiei împotriva Ucrainei asupra activităților de pescuit și pentru diminuarea efectelor perturbării pieței cauzate de respectiva agresiune militară asupra lanțului de aprovizionare cu produse pescărești și din acvacultură

COMISIA EUROPEANĂ
            Bruxelles, 13.4.2022
            COM(2022) 179 final
            2022/0118(COD)
            
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de modificare și rectificare a Regulamentului (UE) nr. 508/2014 în ceea ce privește anumite măsuri specifice pentru atenuarea consecințelor agresiunii militare a Rusiei împotriva Ucrainei asupra activităților de pescuit și pentru diminuarea efectelor perturbării pieței cauzate de respectiva agresiune militară asupra lanțului de aprovizionare cu produse pescărești și din acvacultură 
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Agresiunea militară a Rusiei împotriva Ucrainei începând cu 24 februarie 2022 are impact asupra operatorilor din sectorul pescuitului și acvaculturii din Uniune. Perturbarea fluxurilor comerciale de produse de bază esențiale pentru sectorul pescuitului și al acvaculturii care provin din Rusia și Ucraina a accelerat brusc creșterea prețurilor principalilor factori de producție, precum energia și materiile prime. Comerțul dintre Ucraina și Uniune este, de asemenea, grav afectat de indisponibilitatea transportului, dat fiind că aeroporturile ucrainene au devenit inutilizabile din cauza atacului Rusiei și toate operațiunile de transport maritim comercial din porturile ucrainene au fost suspendate. Este probabil ca această criză să aibă consecințe grave asupra aprovizionării Uniunii cu cereale, uleiuri vegetale și pește alb din Ucraina și Rusia, conducând la o creștere substanțială a prețurilor la hrana pentru pești și la o penurie de materii prime esențiale. O parte din flota Uniunii și-a încetat activitatea de pescuit din cauza scăderii rentabilității respectivei activități și a imposibilității de a compensa creșterea costurilor cu factorii de producție, cum ar fi creșterea puternică a prețurilor la energie. Impactul combinat al majorărilor de costuri și al penuriei este resimțit și de sectoarele producției și prelucrării fructelor de mare. Prin urmare, piața este semnificativ perturbată pe fondul creșterii substanțiale a costurilor și al perturbării comerțului, impunându-se luarea unor măsuri eficace și eficiente.Agresiunea militară a Rusiei împotriva Ucrainei pune în pericol, de asemenea, securitatea activităților de pescuit desfășurate de pescarii din Uniune în zonele învecinate. Acest lucru a condus la o întrerupere preventivă a activităților în anumite zone.
               
            
            
               Având în vedere cele de mai sus, Comisia propune o modificare a Regulamentului (UE) nr. 508/2014 privind Fondul european pentru pescuit și afaceri maritime (FEPAM) prin introducerea unor măsuri specifice pentru atenuarea consecințelor agresiunii militare a Rusiei împotriva Ucrainei asupra activităților de pescuit și pentru diminuarea efectelor perturbării pieței cauzate de respectiva agresiune militară asupra lanțului de aprovizionare cu produse pescărești și din acvacultură. Cheltuielile sunt în continuare eligibile pentru o contribuție din partea respectivului fond până la 31 decembrie 2023.
            
            
               Prezenta propunere completează Decizia de punere în aplicare (UE) 2022/500 a Comisiei din 25 martie 2022 de stabilire a faptului că agresiunea militară a Rusiei împotriva Ucrainei reprezintă un eveniment excepțional care cauzează o perturbare semnificativă a piețelor, generând astfel măsuri de sprijin în situații de criză în cadrul Fondului european pentru afaceri maritime, pescuit și acvacultură (FEAMPA). Pachetele de măsuri atât în cadrul FEPAM, cât și al FEAMPA maximizează utilizarea resurselor financiare disponibile pentru a sprijini sectoarele pescuitului, acvaculturii și prelucrării fructelor de mare în contextul crizei actuale.
            
            
               •Coerența cu dispozițiile existente în domeniul de politică vizat
            
            
               Propunerea este în concordanță cu Regulamentul (UE) nr. 1380/2013 privind politica comună în domeniul pescuitului și cu Regulamentul (UE) nr. 1303/2013 privind dispozițiile comune referitoare la fondurile Uniunii executate în cadrul gestiunii partajate. 
            
            
               •Coerența cu alte politici ale Uniunii
            
            
               
                  Propunerea se limitează la o modificare punctuală și excepțională a Regulamentului (UE) nr. 508/2014 și menține coerența cu celelalte politici ale Uniunii.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Articolul 43 alineatul (2) și articolul 175 din Tratatul privind funcționarea Uniunii Europene. 
            
            
               •Subsidiaritate (în cazul competențelor neexclusive) 
            
            
               Dispozițiile propunerii sunt puse în aplicare în cadrul gestiunii partajate, în conformitate cu Regulamentul financiar. 
            
            
               •Proporționalitate
            
            
               Dispozițiile propuse respectă principiul proporționalității deoarece sunt adecvate, necesare și nu sunt disponibile alte măsuri mai puțin restrictive pentru atingerea obiectivelor de politică dorite. 
            
            
               •Alegerea instrumentului
            
            
               Instrumentul propus: regulament al Parlamentului European și al Consiliului.
            
         
         
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex-post/verificarea adecvării legislației existente
            
            
               
                  Nu se aplică
               
            
            
               •Consultări cu părțile interesate
            
            
               Provocările generate de agresiunea militară a Rusiei împotriva Ucrainei și necesitatea de a atenua consecințele acesteia asupra activităților de pescuit, precum și efectele perturbării pieței cauzate de respectiva agresiune militară asupra lanțului de aprovizionare cu produse pescărești și din acvacultură au fost aduse în discuție de diferite părți interesate din sectorul pescuitului și acvaculturii și de reprezentanții statelor membre. Toți operatorii, părțile interesate și statele membre în cauză au subliniat necesitatea de a asigura sprijin financiar pentru sectorul pescuitului și acvaculturii.
            
            
               •Obținerea și utilizarea expertizei
            
            
               
                  Nu se aplică
               
            
            
               •Evaluarea impactului
            
            
               
                  Nu este necesară o evaluare a impactului, dat fiind caracterul excepțional și extrem de grav al agresiunii militare a Rusiei împotriva Ucrainei, care necesită măsuri imediate de atenuare din partea Uniunii. 
               
            
            
               •Adecvarea reglementărilor și simplificarea
            
            
               
                  Nu se aplică
               
               
                   •
                        Drepturile fundamentale
               
               
                  Prezenta propunere nu are consecințe asupra protecției drepturilor fundamentale.
               
            
            
               4.IMPLICAȚIILE BUGETARE
            
            
               Modificarea propusă nu presupune niciun fel de schimbări la nivelul plafoanelor anuale pentru angajamente și plăți din cadrul financiar multianual. 
            
            
               Având în vedere că activitățile de pescuit, acvacultură și de prelucrare au fost afectate de criză în mod semnificativ, măsurile și programele operaționale actuale din cadrul FEPAM nu sunt puse în aplicare normal. Prin urmare, pentru a evita pierderea de resurse financiare pentru combaterea eficace a crizei, statele membre trebuie să aibă posibilitatea de a realoca resurse financiare în cadrul programului lor operațional pentru măsuri specifice și de a face acest lucru într-un termen scurt. Această posibilitate va fi limitată de alocările bugetare deja primite de statele membre, pe care acestea nu le pot depăși. 
            
            
               Creditele de plată disponibile în bugetul 2022 pentru FEPAM pot include o schimbare a priorităților Uniunii în cadrul programelor operaționale. Noile măsuri vor înlocui, de fapt, în mare parte măsurile planificate inițial, care trebuie în prezent reexaminate din cauza perturbării generale a lanțului de aprovizionare. Prin urmare, măsurile propuse au scopul de a asigura o execuție eficace a bugetului 2022 și a sumelor alocate FEPAM pentru perioada 2014-2020. 
            
            
               Comisia va monitoriza cu atenție impactul modificării propuse asupra creditelor de plată în 2022, luând în considerare atât execuția bugetului, cât și previziunile revizuite ale statelor membre.
            
            
               5.ALTE ELEMENTE
            
            
               •Planuri de punere în aplicare și modalități de monitorizare, evaluare și raportare
            
         
         
            
               Se aplică cerințele de punere în aplicare, monitorizare, evaluare și raportare stabilite în Regulamentul (UE) nr. 508/2014 și în Regulamentul (UE) nr. 1303/2013.
            
            
               •Documente explicative (în cazul directivelor)
            
            
               
                  Nu se aplică
               
            
            
               •Explicarea detaliată a dispozițiilor specifice ale propunerii
            
            
               Propunerea introduce următoarele măsuri pentru atenuarea consecințelor agresiunii militare a Rusiei împotriva Ucrainei asupra activităților de pescuit și pentru diminuarea efectelor perturbării pieței cauzate de respectiva agresiune militară asupra lanțului de aprovizionare cu produse pescărești și din acvacultură:
            
            
               ·compensații financiare pentru încetarea temporară a activităților de pescuit în cazul în care agresiunea militară a Rusiei împotriva Ucrainei pune în pericol securitatea operațiunilor de pescuit. Aceste compensații nu fac obiectul plafonului financiar stabilit la articolul 25 alineatul (3) din Regulamentul FEPAM și nici al duratei maxime de șase luni prevăzute la articolul 33 alineatul (2) din regulamentul respectiv. Se aplică rata standard de cofinanțare a Uniunii de 75 % din cheltuielile publice eligibile;
            
            
               ·compensații financiare acordate organizațiilor de producători și asociațiilor de organizații de producători recunoscute care depozitează produse pescărești sau din acvacultură în conformitate cu mecanismul de depozitare prevăzut în Regulamentul (UE) nr. 1379/2013 (organizarea comună a piețelor);
            
            
               ·compensații financiare acordate operatorilor din sectorul pescuitului și acvaculturii (inclusiv sectorul prelucrării) pentru pierderile de venituri și pentru costurile suplimentare suportate de aceștia ca urmare a perturbării pieței cauzate de agresiunea militară a Rusiei împotriva Ucrainei și a efectelor acesteia asupra lanțului de aprovizionare cu produse pescărești și din acvacultură. 
            
            
               Propunerea introduce aceste scheme de compensare în măsurile existente ale FEPAM pentru a facilita punerea lor rapidă în aplicare. Prin utilizarea unui cadru existent se evită necesitatea unor modificări semnificative ale modelului programelor operaționale și se facilitează reprogramarea de către statele membre. Totuși, va fi necesară realizarea unor ajustări tehnice minore ale modelului programelor operaționale și ale sistemului de raportare și monitorizare. Ajustările sistemului de raportare și monitorizare nu sunt urgente, întrucât statele membre au la dispoziție un an înainte de următoarea prezentare a datelor lor cumulative referitoare la operațiunile selectate pentru finanțare în temeiul articolului 97 alineatul (1) litera (a) din Regulamentul FEPAM. 
            
            
               Totodată, propunerea introduce mecanisme de flexibilitate pentru a facilita punerea rapidă în aplicare a acestor noi măsuri:
            
            
               ·o procedură simplificată de modificare a programelor operaționale ale statelor membre în ceea ce privește introducerea acestor măsuri, inclusiv realocarea resurselor financiare aferente;
            
            
               · eligibilitatea retroactivă a cheltuielilor (începând cu 24 februarie 2022) pentru aceste măsuri;
            
            
               ·posibilitatea de a realoca sumele fixe rezervate inițial pentru anumite măsuri FEPAM (și anume, de control și executare, colectare de date) către noile măsuri.
            
            
               Propunerea rectifică, de asemenea, o eroare tehnică de la articolul 96 din versiunea în limba engleză a Regulamentului FEPAM în care sintagma „income foregone” trebuie înlocuită cu „income forgone” (pierderi de venituri).
            
            
            
               2022/0118 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare și rectificare a Regulamentului (UE) nr. 508/2014 în ceea ce privește anumite măsuri specifice pentru atenuarea consecințelor agresiunii militare a Rusiei împotriva Ucrainei asupra activităților de pescuit și pentru diminuarea efectelor perturbării pieței cauzate de respectiva agresiune militară asupra lanțului de aprovizionare cu produse pescărești și din acvacultură 
               
            
               PARLAMENTUL EUROPEAN ȘI CONSILIUL UNIUNII EUROPENE,
            
         
         
            
               având în vedere Tratatul privind funcționarea Uniunii Europene, în special articolul 43 alineatul (2) și articolul 175,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  1
               , 
            
            
               având în vedere avizul Comitetului Regiunilor
                  2
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Agresiunea militară a Rusiei împotriva Ucrainei începând cu 24 februarie 2022 are impact asupra operatorilor din sectorul pescuitului și acvaculturii din Uniune. Perturbarea fluxurilor comerciale de produse de bază esențiale pentru sectorul pescuitului și al acvaculturii care provin din Rusia și Ucraina a accelerat brusc creșterea prețurilor principalilor factori de producție, precum energia și materiile prime. Comerțul dintre Ucraina și Uniune este, de asemenea, grav afectat de indisponibilitatea transportului, dat fiind că aeroporturile ucrainene au devenit inutilizabile din cauza atacului Rusiei și toate operațiunile de transport maritim comercial din porturile ucrainene au fost suspendate. Este probabil ca această criză să aibă consecințe grave asupra aprovizionării Uniunii cu cereale, uleiuri vegetale și pește alb din Ucraina și Rusia, conducând la o creștere substanțială a prețurilor la hrana pentru pești și la o penurie de materii prime esențiale. O parte din flota Uniunii și-a încetat activitatea de pescuit din cauza scăderii rentabilității respectivei activități și a imposibilității de a compensa creșterea costurilor cu factorii de producție, cum ar fi creșterea puternică a prețurilor la energie. Impactul combinat al majorărilor de costuri și al penuriei este resimțit și de sectoarele producției și prelucrării fructelor de mare. Prin urmare, piața este semnificativ perturbată pe fondul creșterii substanțiale a costurilor și al perturbării comerțului, impunându-se luarea unor măsuri eficace și eficiente.
            
            
               (2)Prin urmare, trebuie să fie posibil ca Fondul european pentru pescuit și afaceri maritime (FEPAM), instituit prin Regulamentul (UE) nr. 508/2014 al Parlamentului European și al Consiliului,
                  3
                să sprijine măsuri specifice pentru diminuarea efectelor perturbării pieței cauzate de agresiunea militară a Rusiei împotriva Ucrainei asupra lanțului de aprovizionare cu produse pescărești și din acvacultură. Măsurile respective trebuie să includă compensații financiare acordate organizațiilor de producători și asociațiilor de organizații de producători recunoscute care depozitează produsele pescărești sau din acvacultură în conformitate cu articolele 30 și 31 din Regulamentul (UE) nr. 1379/2013 al Parlamentului European și al Consiliului
                  4
               , precum și compensații financiare acordate operatorilor din sectorul pescuitului și acvaculturii pentru pierderile de venituri și pentru costurile suplimentare suportate de aceștia ca urmare a perturbării pieței cauzate de agresiunea militară a Rusiei împotriva Ucrainei și a efectelor acesteia asupra lanțului de aprovizionare cu produse pescărești și din acvacultură. Cheltuielile pentru operațiunile sprijinite în cadrul acestor măsuri trebuie să fie eligibile începând cu 24 februarie 2022, data începerii agresiunii militare a Rusiei împotriva Ucrainei. 
            
            
               (3)Totodată, FEPAM trebuie să poată să sprijine compensațiile financiare pentru încetarea temporară a activităților de pescuit în cazul în care agresiunea militară a Rusiei împotriva Ucrainei pune în pericol securitatea activităților de pescuit. O astfel de încetare temporară ar trebui să aibă loc începând cu 24 februarie 2022, data începerii agresiunii militare a Rusiei împotriva Ucrainei. 
            
            
               (4)Având în vedere consecințele socioeconomice semnificative ale perturbării pieței cauzate de agresiunea militară a Rusiei împotriva Ucrainei asupra lanțului de aprovizionare cu produse pescărești și din acvacultură, trebuie să se poată sprijini încetarea temporară a activităților de pescuit cauzată de agresiunea militară a Rusiei împotriva Ucrainei, cu o rată maximă de cofinanțare de 75 % din cheltuielile publice eligibile. 
            
            
               (5)Dată fiind nevoia de flexibilitate în realocarea resurselor financiare, trebuie să se poată realoca sumele fixe stabilite pentru măsurile de control și executare și pentru cele privind colectarea datelor către măsurile de atenuare a consecințelor agresiunii militare a Rusiei împotriva Ucrainei asupra activităților de pescuit și de diminuare a efectelor perturbării pieței cauzate de agresiunea militară respectivă asupra lanțului de aprovizionare cu produse pescărești și din acvacultură. Din același motiv și fără a aduce atingere plafonării financiare existente și limitării duratei pentru celelalte cazuri de încetare temporară a activităților de pescuit, furnizarea de sprijin pentru încetarea temporară a activităților de pescuit cauzată de agresiunea militară a Rusiei împotriva Ucrainei nu trebuie să facă obiectul unei plafonări financiare și al unei limitări a duratei. Obligația de a deduce sprijinul acordat pentru încetarea temporară a activității din sprijinul pentru încetarea permanentă a activităților de pescuit acordat aceleiași nave trebuie să se aplice în continuare. Din motive de claritate juridică în ceea ce privește punerea în aplicare a acestui nou caz de încetare temporară a activității de pescuit, este necesar să se facă trimitere la perioada de eligibilitate prevăzută la articolul 65 alineatul (2) din Regulamentul (UE) nr. 1303/2013 al Parlamentului European și al Consiliului
                  5
               . 
            
            
               (6)Având în vedere necesitatea urgentă de a furniza sprijinul necesar, domeniul de aplicare al procedurii simplificate de modificare a programelor operaționale ale statelor membre trebuie extins pentru a include modificări referitoare la măsurile specifice menite să atenueze consecințele agresiunii militare a Rusiei împotriva Ucrainei asupra activităților de pescuit și să diminueze efectele perturbării pieței cauzate de respectiva agresiune militară asupra lanțului de aprovizionare cu produse pescărești și din acvacultură. Respectiva procedură simplificată trebuie să cuprindă toate modificările necesare pentru punerea în aplicare în integralitate a măsurilor în cauză, inclusiv pentru introducerea acestora, realocarea resurselor financiare de la alte măsuri și descrierea metodelor de calculare a sprijinului. 
            
            
               (7)Din motive de claritate juridică în ceea ce privește punerea în aplicare a noilor măsuri, este necesar să se rectifice o eroare tehnică din versiunea în limba engleză a Regulamentului (UE) nr. 508/2014, prin înlocuirea sintagmei „income foregone” cu „income forgone” (pierderi de venituri). Articolul 96 din regulamentul menționat se rectifică în consecință. 
            
            
               (8)Dat fiind caracterul urgent al sprijinului necesar, prezentul regulament trebuie să intre în vigoare în ziua următoare datei publicării sale. Având în vedere caracterul neașteptat al agresiunii militare a Rusiei împotriva Ucrainei și gravitatea impactului acesteia asupra activităților de pescuit, precum și asupra sectoarelor economice și a lanțurilor de aprovizionare aferente, eligibilitatea costurilor trebuie să fie retroactivă începând cu data de 24 februarie 2022.
            
            
               (9)Ținând seama de urgența cauzată de agresiunea militară a Rusiei împotriva Ucrainei și de impactul social și economic al acesteia asupra sectorului pescuitului și acvaculturii, s-a considerat oportun să se prevadă o excepție de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
            
            
               (10)Prin urmare, Regulamentul (UE) nr. 508/2014 trebuie modificat și rectificat în consecință,
            
            
               ADOPTĂ PREZENTUL REGULAMENT:
            
            
               Articolul 1 
                  Modificări ale Regulamentului (UE) nr. 508/2014
            
            
         
         
            
               Regulamentul (UE) nr. 508/2014 se modifică după cum urmează:
            
            
            
               (1) La articolul 13, se adaugă următorul alineat (7):
            
            
               „(7) Resursele bugetare menționate la alineatele (2) și (3) pot fi realocate către sprijinul menționat la articolul 33 alineatul (1) litera (d), la articolul 44 alineatul (4a), la articolul 67 și la articolul 68 alineatul (3), pentru a atenua consecințele agresiunii militare a Rusiei împotriva Ucrainei asupra activităților de pescuit și pentru a diminua efectele perturbării pieței cauzate de agresiunea militară respectivă asupra lanțului de aprovizionare cu produse pescărești și din acvacultură.”
            
            
            
               (2) La articolul 22 alineatul (2), litera (e) se înlocuiește cu următorul text:
            
            
               „(e) modificărilor programelor operaționale care privesc sprijinul menționat la articolul 33 alineatul (1) litera (d), articolul 35, articolul 44 alineatul (4a), articolul 55 alineatul (1) litera (b), articolele 57, 66 și 67, articolul 68 alineatul (3) și articolul 69 alineatul (3), inclusiv în cazul realocării resurselor financiare aferente pentru a aborda consecințele epidemiei de COVID-19 sau pentru a atenua consecințele agresiunii militare a Rusiei împotriva Ucrainei asupra activităților de pescuit și pentru a diminua efectele perturbării pieței cauzate de agresiunea militară respectivă asupra lanțului de aprovizionare cu produse pescărești și din acvacultură.”
            
            
            
               (3) La articolul 33 alineatul (1), litera (d) se înlocuiește cu următorul text:
            
            
               „(d) în cazul în care încetarea temporară a activităților de pescuit are loc între 1 februarie și 31 decembrie 2020 ca urmare a epidemiei de COVID-19, inclusiv pentru navele care operează în conformitate cu un acord de parteneriat în domeniul pescuitului durabil sau are loc începând cu 24 februarie 2022 ca urmare a agresiunii militare a Rusiei împotriva Ucrainei care pune în pericol securitatea activităților de pescuit. ”
            
            
            
               (4) La articolul 33 alineatul (1) litera (d), al doilea paragraf se înlocuiește cu următorul text:
            
            
               „În conformitate cu articolul 65 alineatul (9) al doilea paragraf din Regulamentul (UE) nr. 1303/2013 și prin derogare de la primul paragraf al respectivului articol, cheltuielile pentru operațiunile sprijinite în temeiul literei (d) de la primul paragraf din prezentul alineat sunt eligibile începând cu 1 februarie 2020 dacă sunt consecința epidemiei de COVID-19 sau începând cu 24 februarie 2022 dacă sunt consecința agresiunii militare a Rusiei împotriva Ucrainei care pune în pericol securitatea activităților de pescuit.”
            
            
            
               (5) La articolul 33, alineatul (2) se înlocuiește cu următorul text:
            
            
               „(2) Sprijinul menționat la alineatul (1) primul paragraf literele (a), (b) și (c) poate fi acordat pe o durată maximă de șase luni pentru fiecare navă în cursul perioadei de eligibilitate menționate la articolul 65 alineatul (2) din Regulamentul (UE) nr. 1303/2013. Durata maximă respectivă nu se aplică sprijinului menționat la litera (d) de la paragraful respectiv.”
            
            
            
               (6) La articolul 44, alineatul (4a) se înlocuiește cu următorul text:
            
            
               „(4a) FEPAM poate sprijini măsurile pentru încetarea temporară a activităților de pescuit cauzată de epidemia de COVID-19 sau de agresiunea militară a Rusiei împotriva Ucrainei care pune în pericol securitatea activităților de pescuit, astfel cum se prevede la articolul 33 alineatul (1) litera (d), în condițiile prevăzute la articolul 33.”
            
            
         
         
            
               (7) La articolul 67 alineatul (1) primul paragraf, teza introductivă se înlocuiește cu următorul text:
            
            
               „(1) În cazul în care este necesar pentru a răspunde epidemiei de COVID-19 sau pentru a diminua efectele perturbării pieței cauzate de agresiunea militară a Rusiei împotriva Ucrainei asupra lanțului de aprovizionare cu produse pescărești și din acvacultură, FEPAM poate sprijini compensația acordată organizațiilor de producători și asociațiilor de organizații de producători recunoscute, care depozitează produsele pescărești sau din acvacultură enumerate în anexa II la Regulamentul (UE) nr. 1379/2013 sau produsele încadrate la codul NC 0302, astfel cum sunt enumerate la litera (a) din anexa I la regulamentul respectiv, cu condiția ca respectivele produse să fie depozitate în conformitate cu articolele 30 și 31 din regulamentul respectiv și sub rezerva următoarelor condiții:” 
            
            
            
               (8) La articolul 67, alineatul (2) se înlocuiește cu următorul text:
            
            
               „(2) Sprijinul menționat la alineatul (1) ia sfârșit la 31 decembrie 2020, cu excepția cazului în care acesta atenuează efectele perturbării pieței cauzate de agresiunea militară a Rusiei împotriva Ucrainei asupra lanțului de aprovizionare cu produse pescărești și din acvacultură.
            
            
            
               În conformitate cu articolul 65 alineatul (9) al doilea paragraf din Regulamentul (UE) nr. 1303/2013 și prin derogare de la primul paragraf al respectivului articol, cheltuielile pentru operațiunile sprijinite în temeiul prezentului articol sunt eligibile începând cu 1 februarie 2020 pentru a răspunde epidemiei de COVID-19 și începând cu 24 februarie 2022 pentru a diminua efectele perturbării pieței cauzate de agresiunea militară a Rusiei împotriva Ucrainei asupra lanțului de aprovizionare cu produse pescărești și din acvacultură.” 
            
            
            
               (9) La articolul 68, se adaugă următorul alineat (3):
            
            
               „(3) FEPAM poate sprijini o compensație financiară pentru operatorii din sectorul pescuitului și acvaculturii pentru pierderile de venituri și pentru costurile suplimentare suportate de aceștia ca urmare a perturbării pieței cauzate de agresiunea militară a Rusiei împotriva Ucrainei și a efectelor acesteia asupra lanțului de aprovizionare cu produse pescărești și din acvacultură.
            
            
               În conformitate cu articolul 65 alineatul (9) al doilea paragraf din Regulamentul (UE) nr. 1303/2013, cheltuielile pentru operațiunile sprijinite în temeiul primului paragraf sunt eligibile începând cu 24 februarie 2022.
            
            
               Compensația menționată la primul paragraf se calculează în conformitate cu articolul 96.”
            
            
            
               (10) La articolul 95 alineatul (2), litera (e) se înlocuiește cu următorul text:
            
            
               „(e) operațiunea este legată de sprijinul prevăzut la articolul 33 sau articolul 34 sau de compensația prevăzută la articolul 54, articolul 55, articolul 56, articolul 68 alineatul (3) sau articolul 69 alineatul (3);”
            
            
                
            
            
               Articolul 2 
                  Rectificarea Regulamentului (UE) nr. 508/2014
            
            
               (nu privește versiunea în limba română)
            
            
            
         
         
            
               Articolul 3
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președinta
                        Președintele
               
            
         
         
            
                  
                     (1)
                  
                        JO C , , p. .
               
               
                  
                     (2)
                  
                        JO C , , p. .
               
               
                  
                     (3)
                  
                        Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (JO L 149, 20.5.2014, p. 1).
               
               
                  
                     (4)
                  
                        Regulamentul (UE) nr. 1379/2013 al Parlamentului European și al Consiliului din 11 decembrie 2013 privind organizarea comună a piețelor în sectorul produselor pescărești și de acvacultură, de modificare a Regulamentelor (CE) nr. 1184/2006 și (CE) nr. 1224/2009 ale Consiliului și de abrogare a Regulamentului (CE) nr. 104/2000 al Consiliului (JO L 354, 28.12.2013, p. 1).
               
               
                  
                     (5)
                  
                        Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).